Tre amerikanske journalister er søndag og mandag på tur i Thisted, Jammerbugt og Hjørring Kommuner. Det er de for at opleve noget af det bedste, Nordjylland har at byde på. Turen slutter ikke her. Der er nemlig flere oplevelser for journalisterne med andre turistorganisationer i resten af regionen. Først torsdag går turen hjem igen. Planen er, at de amerikanske journalister skal tage hjem og sælge Nordjylland til det amerikanske marked. Hvordan går det med presseturen? - To af dem vil allerede gerne flytte hertil, og vi er ikke engang halvvejs med vores program endnu. Så jeg tænker, det er en god markør for, hvordan det går, lyder det fra den glade turistchef ved Destination Nordvestkysten i Thy, Mai Manaa. Et sted for madelskere Da ruten åbnede torsdag, talte vi på TV2 Nord med VisitDenmarks pressechef i USA, Mads Østergaard. Han fortalte, at det særligt er unge såkaldte 'foodies' - altså folk, der går op i mad - som man prøver at sælge Nordjylland til. Og det bærer den store pressetur også præg af. Der er nemlig besøg på intet mindre end fem mad-relaterede stops i løbet af lørdagen og tre i løbet af søndagen. - Vi fra Destination Nordvestkysten viser dem, at vi her i Nordjylland har alle råvarer inden for kort rækkevidde, forklarer Mai Manaa. Lisa Sand, der er content manager ved VisitNordvestkysten stemmer i. - Det er hele livsstilen, og det her slowliving, der blandt andet er i Thy, som vi prøver at sælge til dem. De kommer fra noget, der er helt anderledes. Og de er ret imponerende over stedet. De synes, det har en fed vibe. Journalisterne møder både lokale og erhvervsdrivende på turen, selvom den nordjyske turistorganisation uden problemer kunne have forberedt et meget længere ophold for de amerikanske turister.
Den nye direkte flyrute mellem Aalborg og New York, har fået VisitNordvestkysten til at skrue op for charmen.